JOE NAVARRO

TONI SCIARRA POYNTER

NEBEZPEČNÉ OSOBNOSTI

NAUČTE SA ICH ODHALIŤ A CHRÁNIŤ SA PRED NIMI

Ukážka z elektronickej knihy

Upozornenie pre čitateľov a používateľov tejto knihy

Všetky práva vyhradené. Žiadna časť tejto tlačenej či elektronickej knihy nesmie byť reprodukovaná a šírená v papierovej, elektronickej či inej podobe bez predchádzajúceho písomného súhlasu vydavateľa. Neoprávnené použitie tejto knihy bude trestne stíhané.

JOE NAVARRO, TONI SCIARRA POYNTER

Nebezpečné osobnosti

Vydala Grada Slovakia, s.r.o., pod značkou GRADA

Moskovská 29, 811 08 Bratislava 1

www.grada.sk

Tel.: +421 2 556 451 89

ako svoju 35. publikáciu

Z českého prekladu Nebezpečné osobnosti, ktorý preložila Ivana Sýkorová

z amerického originálu DANGEROUS PERSONALITIES vydaného v roku 2014, preložil do slovenčiny Matúš Stanislav Babčan.

Jazyková redakcia Anetta Letková

Návrh a spracovanie obálky Zuzana Ondrovičová

Grafická úprava a sadzba Zuzana Ondrovičová

Zodpovedná redaktorka Alexandra Janogová

Vydanie 1., 2020

Počet strán 208

Tlač TNM print, s.r.o.

Copyright © 2017, 2014 by Joe Navarro

Cover Ilustration © Shutterstock.com

Slovak edition © Grada Slovakia, s.r.o., 2020

Translation © Matúš Stanislav Babčan, 2020

ISBN 978-80-8090-083-0 (ePub)

ISBN 978-80-8090-082-3 (pdf)

ISBN 978-80-8090-081-6 (print)

Vytvorenie elektronickej verzie Dibuk, s. r. o., 2020

Venované obetiam

Na svete sú dva druhy ľudí:

tí, ktorí vám dolievajú šálku až po okraj,

a tí, ktorí z nej odpíjajú.

Joe Navarro

O AUTOROCH

Joe Navarro

Autor obľúbených kníh Ako prekuknúť druhých ľudí (What Every Body Is Saying) a Phil Hellmuth uvádza: Techniky FBI v pokeri alias každý súper je čitateľný (Phil Hellmuth Presents Read ‘Em and Reap). Dvadsaťpäť rokov pôsobil v FBI ako zvláštny agent kontrarozviedky a poradca pre neverbálnu komunikáciu. Prednáša v rôznych krajinách sveta a poskytuje poradenstvo spoločnostiam umiestneným na zozname Fortune 500, rovnako FBI, ako aj americkému ministerstvu zahraničia a ďalším zložkám zaisťujúcim spravodajské služby. Často vystupuje vo významných mediálnych programoch, ako napríklad Hardball s Chrisom Matthewsom, Today, CBS Early show, spravodajstvo CNN a Fox News. Žije v Tampe na Floride.

Toni Sciarra Poynter

Spisovateľka a redakčná konzultantka, ktorá sa zaoberá nakladateľskou činnosťou už viac ako dvadsaťpäť rokov. Špecializuje sa na psychológiu, osobný rozvoj, vedu a spoločenské trendy. Žije v New Yorku.

POZNÁMKA AUTORA

Účelom tejto knihy je informovať čitateľa a pomôcť mu overiť si skúsenosti, ktorých bol svedkom alebo ktoré sám prežil. Nie je zamýšľaná ako klinický návod a nemala by nahrádzať služby školených alebo certifikovaných odborníkov.

Vždy, keď hovorím s obeťami trestných činov, som si veľmi dobre vedomý, akým utrpením si prešli. Cítim potrebu chrániť ich súkromie a dôstojnosť, a preto som zmenil mená všetkých obetí, ktoré som vypočúval. Aby som zaistil lepšiu ochranu, mierne som pozmenil detaily udalostí, dáta, časy a miesta, pretože niektoré policajné správy a rozvodové dokumenty sa v súčasnosti dajú vyhľadať pomocou konkrétnych slov alebo kombináciou slov v elektronických databázach. Urobil som teda všetko pre to, aby som ochránil obete, no zároveň aby zostal zachovaný charakter a spôsob vykonania deliktu i príkorie, ktorým trpeli.

POĎAKOVANIE

Zakaždým, keď sa vydáte na intelektuálnu dráhu, je nutné poďakovať mnohým ľuďom. V bibliografii je veľa autorov, ktorí si dali tú prácu a podelili sa s nami o ich znalosti. Majú môj hlboký obdiv.

Moja vďaka patrí dnes už zosnulému doktorovi Philovi Quinnovi, ktorý ma presvedčil, aby som sa stal externým spolupracovníkom Fakulty kriminológie na Univerzite v Tampe. Viac ako desať rokov bol mojím mentorom pri štúdiu a skúmaní pokrivených vlastností a povahových rysov nebezpečných osobností. Jeho pohľad humanistu, kňaza, psychológa a kriminológa bol skutočne jedinečný a významne mi pomohol porozumieť tejto zložitej problematike.

Tiež si vážim priateľstvo doktora Michela St-Yvesa zo Sûreté du Québec, spoluautora, s ktorým už veľa rokov pracujeme na hŕbe projektov v Kanade, kde je v tomto odbore významným a uznávaným odborníkom. Nesklamal ma a aj k tejto knihe mi poskytol cennú spätnú väzbu.

Zvláštne poďakovanie si zaslúži Katarína Perina, šéfredaktorka časopisu Psychology Today, ktorá si vo svojom nabitom programe našla čas na pripomienky k prvým konceptom môjho rukopisu. Môj obdiv a vďaka rovnako patria doktorovi Leonardovi Territovi. V období, keď dokončoval svoju dvanástu knihu, si aj tak našiel čas a dôkladne si prečítal celý rukopis, riadok po riadku. Jeho rozsiahle skúsenosti v oblasti práce s nebezpečnými osobnosťami vrátane Teda Bundyho mi nesmierne pomohli. Jeho predhovor je veľmi láskavý.

Táto kniha by nevznikla bez Steva Rossa, riaditeľa divízie literatúry pri Abrams Artists Agency. Steve je typ literárneho agenta, ktorý dokáže všetko zariadiť, a bezpochyby je jeden z najzaujímavejších ľudí, s akými som sa rozprával len tak pri jedle.

Chcel by som sa poďakovať Alexovi Postmanovi, Jennifer Levesqueovej a celému tímu v Rodale Books, ktorým záležalo na spokojnosti druhých tak po fyzickej, ako aj po duševnej stránke a ktorí po prečítaní rukopisu hneď pochopili, aký potenciál môže mať táto kniha pri záchrane ľudských životov. Editorovi Michaelovi Zimmermanovi ďakujem za to, že sa pustil do tohto projektu. Celú knihu dobre zjednotil a urobil skvelú prácu.

Prvé koncepty môjho diela dôkladne prečítala Janice Hillary. Ďakujem za múdrosť, podporu a vedenie. Kiežby sme všetci mali takých skvelých učiteľov, akým bola ona. Učiteľov, ktorým záleží na študentoch, dokonca i na takých starých, ako som ja.

Tiež som veľmi vďačný Elizabeth Lee Barronovej z knižnice pri Univerzite v Tampe (Macdonald-Kelce Library), ktorá mi veľkoryso pomáhala pri vyhľadávaní podkladových materiálov a ktorá ma vždy vie rozosmiať, rovnako ako môj starý dobrý priateľ Marc Reeser z FBI.

Opäť som veľkým dlžníkom Toni Sciarra Poynterovej za to, že dala mojim slovám a myšlienkam formu, ale predovšetkým za jej všetečnosť, inovatívne nápady a poňatie a mimoriadnu dôslednosť. Má úžasný dar písania a veľmi mi uľahčila prácu. Vážim si jej priateľstvo a ďakujem jej.

Rovnako musím poďakovať svojej rodine tu v Amerike i Európe za to, že tolerovala moju neprítomnosť, keď som zápasil s rukopisom, ktorý bol pôvodne trikrát dlhší než finálna verzia, ktorú čitateľ drží v ruke. Svojej žene Thryth, ku ktorej prechovávam hlbokú úctu, musím poďakovať za to, aká je, za cenné rady, milujúcu podporu a tiež za trpezlivosť, pretože práca na tejto knihe mi zabrala vyše roka. Je pre mňa požehnaním, v každom význame tohto slova, a často ma chráni, aby ma nič nevyrušovalo pri práci. A nakoniec by som rád poďakoval svojim rodičom. Byť práve ich synom je pre mňa veľká česť a ďakujem im za to, že mi poskytli láskyplné zázemie bez nebezpečných osobností.

Joe Navarro, MA, zvláštny agent FBI (vo výslužbe)

Tampa november 2013

Rovnako ako Joe by som aj ja rada poďakovala Stevovi Rossovi z Abrams Artists Agency, nášmu editorovi Michaelovi Zimmermanovi a celému tímu Rodale Books za jeho úsilie vynaložené na vydanie tejto knihy.

Ďakujem Done Munkerovej, ktorá je tou najvernejšou, najláskyplnejšou a najohľaduplnejšou priateľkou a spriaznenou spisovateľkou, akú si len človek dokáže predstaviť.

Som vďačná svojmu manželovi Donaldovi za to, že pri mne vždy stál a hájil ma, a za to, že môžeme spolu hovoriť o tých najtemnejších i najkrajších veciach.

Joeovi Navarrovi ďakujem za spoluprácu a množstvo rozhovorov a podnetných debát o prejavoch nebezpečných osobností, čo je veľmi zvláštna oblasť, v ktorej sa dobre vyzná. Ďakujem mu za neúnavnú prácu na jednotlivých aspektoch tejto knihy, za jeho nasadenie, humor a nadšený prístup k štúdiu i práci. Keď mi pošle mail so správou: „Pracujem na tom“, s istotou viem, že na tom naozaj pracuje.

A na záver by som rada, aj s rizikom, že to nebude znieť seriózne, poďakovala našej mačke Lucy. Kedykoľvek som pri písaní o nebezpečných osobnostiach pociťovala bolesť a úzkosť, pohľad na Lucy schúlenú neďaleko mňa v pohodlnom brlôžku ma vždy upokojil.

Toni Sciarra Poynter

New York City december 2013

POVEDALI O KNIHE

„Úžasná kniha.“

MICHAEL M. BADEN, M.D., bývalý vrchný forenzný lekár, City of New York

„Kniha je strhujúca ako napínavá detektívka a pritom môže zachraňovať životy, lebo je napísaná ako svojpomocná príručka, ako sa zbaviť nebezpečných osobností. Mala by si ju prečítať každá žena.“

DR. WENDY WALSH, moderátorka programu Happily Never After televíznej stanice Investigation Discovery Network

„Vzhľadom na to, že sa posledných tridsaťštyri rokov zaoberám riešením krízových situácií, v ktorých figurujú nebezpečné osobnosti, môžem dosvedčiť, že Joe Navarro v tejto prelomovej knihe sprostredkováva čitateľom neoceniteľný pohľad na problematiku nebezpečných osobností. Na skvelo vybraných príkladoch dobre známych fiktívnych postáv z hollywoodskych filmov i skutočných postáv z histórie zrozumiteľne vysvetľuje varovné signály. Túto knihu by si mal prečítať každý, kto chce porozumieť nebezpečným osobnostiam a kto musí s nimi komunikovať.“

GARY NOESNER, vedúci jednotky krízového rokovania FBI (vo výslužbe) a autor knihy Stalling for Time

„Joe Navarro vám otvorí oči a naučí vás rozpoznávať škodlivých jedincov, ktorí ničia toľko životov vo fyzickej, v emocionálnej, duchovnej, a dokonca i vo finančnej rovine. Joe odhaľuje problém, ktorý si spoločnosť veľakrát nie je ochotná pripustiť. Usiluje sa o to, aby nebezpečné osobnosti dokázal rozoznať každý. Má pritom jediný zámer – zachrániť ľudské životy.“

LAURA QUIÑONES URQUIZA, certifikovaná kriminologička, Univerzitný inštitút argentínskej federálnej polície

„Existuje celý rad rozmanitých nástrojov a kníh, pomocou ktorých sa dá posúdiť riziko násilia, ale len veľmi málo kníh, ktoré by boli také prístupné a užitočné v každodennom živote.“

MICHEL ST-YVES, forenzný psychológ, Québec

„Majstrovský sprievodca, ktorý vám pomôže rozoznať zhubné a hroziace nebezpečenstvo vo vašom okolí.“

LINDA KENNEY BADEN, Esq., advokátka v trestných riadeniach, právna analytička rôznych televíznych staníc

„Kniha je pre všetkých, ktorí študujú ľudskú povahu, alebo pre každého, kto chce byť dobre vyzbrojený na stretnutie s cudzími ľuďmi.“

HENRY C. LEE, PhD., zakladateľ Inštitútu forenzných vied Henryho C. Leea

„Táto kniha sa trafila do čierneho! Vrelo ju odporúčam, pretože v podstate všetci sme v mnohých prípadoch obeťami alebo potenciálnymi obeťami nebezpečných osobností.“

SUSAN SEXTON, právna analytička a bývalá sudkyňa 13. justičného obvodu, Florida

PREDSLOV

Keď môj dobrý priateľ a kolega Joe Navarro dokončil prvý koncept tejto knihy, požiadal ma, či by som urobil korektúru rukopisu a doplnil konštruktívne pripomienky všade tam, kde to uznám za vhodné. Chytil som teda knihu do ruky, začítal som sa a už som ju nedokázal odložiť. Nepochybne je to jedna z najzaujímavejších, najužitočnejších a najprístupnejších kníh, ktoré som čítal na túto tému. Hoci sa skúmaním nebezpečných osobností zaoberal celý rad vedeckých štúdií, Joe sa vedome rozhodol nezaťažovať knihu žargónom spoločenských vied ani podrobnými štatistickými analýzami. Čitateľa však nenechá na pochybách, že všetky informácie a závery o nebezpečných osobnostiach vychádzajú z jeho dlhej praxe zvláštneho agenta FBI a špecialistu na profilovanie páchateľov trestných činov.

Jedna z najdôležitejších otázok, ktorá mi pri čítaní napadla, znie: Pre koho by mohla byť kniha prospešná a zároveň zaujímavá? Dospel som k jednoznačnému záveru: pre každého. Každý z nás sa v určitom období života nepochybne stretne s jedným či viacerými typmi nebezpečných osobností. Niekedy ide o rodinných príslušníkov, intímnych partnerov alebo nastávajúcich manželov či manželky, dôverných priateľov alebo známych, spolupracovníkov či obchodných partnerov, inokedy to budú úplne neznámi ľudia.

V tomto ohľade je kniha veľmi cenná, pretože čitateľom pomáha pochopiť, že pri kontakte s nebezpečnými osobnosťami, dokonca aj pri príležitostnom, im hrozí veľké riziko, že sa stanú obeťami. Títo nebezpeční jedinci majú taký pokrivený charakter a sú takí bezcitní, že v nás dokážu vyvolať dojem, že za ťažkosti, ktoré nám spôsobujú, si môžeme sami, zatiaľ čo oni neprejavujú ani najmenšiu snahu napraviť alebo zmeniť svoje škodlivé správanie.

Ak bude čitateľ pozorný, táto kniha splní celý rad dôležitých cieľov. Po prvé, pomôže čitateľovi naučiť sa rozpoznať nebezpečné osobnosti a zabrániť im, aby mu vstupovali do života. Po druhé, poskytne čitateľovi konkrétne rady, ako s týmito jedincami narábať čo najúčinnejšie, pokiaľ je kontakt s nimi nevyhnutný. Tretí cieľ je najdôležitejší: Ak sa bude čitateľ riadiť varovaniami uvedenými v tejto knihe, môže zachrániť ľudský život alebo prinajmenšom predísť vážnej ujme, a to psychickej, fyzickej i finančnej.

Ako bývalý detektív z oddelenia vrážd a stále aktívny kriminológ osobne bývam svedkom spúšte, akú po sebe zanechávajú nebezpečné osobnosti v životoch nevinných a často nič netušiacich obetí. Vraždia, znásilňujú, napádajú, okrádajú, šikanujú a využívajú každého, kto sa dostane do sféry ich vplyvu a ovládania. Sú to skutočne rafinovaní a manipulatívni oportunisti. Na základe mnohoročných skúseností v oblasti presadzovania práva a svojho rozsiahleho kriminologického výskumu môžem s istotou povedať, že aj vo vašom živote alebo v živote niekoho z vašich blízkych sa raz objaví človek s nebezpečnou osobnosťou. Ostražitosť je síce veľmi prospešná, ale optimálnu bezpečnosť nám zaistí jedine kombinácia ostražitosti a správnych informácií. Som presvedčený, že kniha Joea Navarra vám v tomto ohľade poslúži naozaj dobre.

Dr. Leonard Territo, čestný profesor trestného práva, Univerzita v Saint Leu, Florida,

emeritný profesor katedry kriminológie, Juhofloridská univerzita, Tampa

Úvod

PREČO SOM NAPÍSAL TÚTO KNIHU A AKO JU POUŽÍVAŤ

Dňa 27. júla 1975 zmizla v areáli inak veľmi bezpečného univerzitného kampusu mladá žena menom Susan „Sue“ Curtisová. Mala pätnásť rokov a zúčastnila sa na konferencii na Univerzite Brighama Younga v meste Provo v Utahu, kde som slúžil ako začínajúci policajt.

Viedol som počiatočnú fázu vyšetrovania tohto zmiznutia. Snažili sme sa nájsť akékoľvek stopy, a preto sme vypočúvali priateľov a príbuzných dievčaťa, pričom sme zistili, že ho videli naposledy, keď odišlo do svojej izby vyčistiť si nový strojček na zuby. Keď som však izbu dievčaťa prehľadával, zubná kefka bola suchá. Do izby vôbec nedorazilo.

Čiastočne sme vysledovali jeho pohyb pred zmiznutím (použilo lístok na obed), ale ďalšie dôkazy boli veľmi obmedzené. Okrem iného aj preto, lebo v tomto období kamery na univerzitnej pôde neboli ešte pravidlom a neexistovali mobilné telefóny, vďaka ktorým dnes môžeme byť stále v spojení.

Hovorili sme s rodinou dievčaťa. Stále si pamätám, akú hlbokú bolesť a zúfalstvo prežívali jeho najbližší. Trauma bola devastujúca a nesmierne hlboká.

Sue sa nikdy nenašla a nakoniec sme vyčerpali všetky zmysluplné stopy, ktoré by nás doviedli k vyriešeniu prípadu. Avšak záhada jej zmiznutia ma vždy ťažila, lebo v ten osudný večer som bol v službe, mal som hliadku v kampuse a cítil som, že mám na udalosti určitý podiel zodpovednosti. Nechal som si u seba kópiu zložky, v ktorej bola Susanina fotografia, a dokonca aj po niekoľkých rokoch po jej zmiznutí som pozorne sledoval davy ľudí v nádeji, že zahliadnem tvár, ktorá by sa jej aspoň vzdialene podobala. Zložku s prípadom som si ponechal práve preto, aby mi pripomínala, ako som zlyhal, keď som nedokázal ochrániť túto nevinnú dušu.

Roky ubiehali, povýšili ma a stal som sa agentom FBI. Jedného dňa mi zavolal vyšetrovateľ zo Salt Lake City. „Mám tu niečo, čo by si mal vedieť,“ oznámil mi. „Sue Curtisovú sme nikdy nenašli. No už vieme, kto ju uniesol.“ Pokračoval ďalej a povedal mi, že onoho večera obchádzal kampus príťažlivý mladý muž vo volkswagene a vyberal si obeť. Po rokoch sa konečne priznal, že Sue Curtisovú uniesol a zavraždil. Volal sa Theodore „Ted“ Bundy a priznal sa k vraždám tridsiatich piatich mladých žien v štyroch štátoch.

Keď si spomeniem na tú dievčinu s mandľovými očami a dlhými vlasmi, stále ma zaplavujú ťaživé pocity. Na jej fotku som sa pozeral každý deň, čítal si jej denník a študoval som pachové stopy na jej oblečení, aby som zistil, kde sa mohla pohybovať. V zúfalej snahe zistiť niečo o jej pohybe som skúmal, či boli jej topánky vlhké alebo špinavé. Je veľmi pravdepodobné, že som jej vraha v ten večer videl prechádzať kampusom. Zvyčajne by som jeho auto dôkladne skontroloval, pretože asi nemalo nálepku študenta univerzity či niektorej fakulty, lenže práve v ten deň bola v areáli hŕba návštevníkov konferencie, takže nálepku nemalo veľa áut. Nikto si nevšimol ani nenahlásil trestný čin. Bol to úplne obyčajný deň ako každý iný, až na to, že v areáli sa objavila nebezpečná osobnosť: predátor a sériový vrah, ktorý neskôr zabíjal ešte mnohokrát.

Areál Univerzity Brighama Younga patrí k najbezpečnejším v krajine, a napriek tomu tu došlo k únosu a vyhasol ľudský život. Ako sa to mohlo stať a kto mohol niečo také urobiť? Pri pomyslení, že jediný človek dokáže tak veľmi ublížiť nielen obetiam, ale aj ich blízkym, mi behal po chrbte mráz. Mal som len dvadsaťdva rokov, pracoval som ako uniformovaný policajt a vtedy som prvýkrát skutočne pochopil, že na tejto planéte žijú nebezpečné osobnosti a že kvôli nim nebudeme nikdy úplne v bezpečí. Hrozím sa pomyslenia, čo si onoho osudného večera musela uvedomiť Sue Curtisová, iba pätnásťročné dievča, ktoré sa tesne pred smrťou ocitlo samo v spoločnosti predátora.

Som presvedčený, že práve táto udalosť ma o niekoľko rokov neskôr priviedla k službe v FBI. Spočiatku som pôsobil ako špecialista na profilovanie páchateľov v divízii FBI v Tampe a neskôr som spolupracoval na programe behaviorálnej analýzy Divízie národnej bezpečnosti FBI. Snahu pochopiť kriminálne a abnormálne správanie som vnímal ako svoju povinnosť a tomuto cieľu som zasvätil aj celú profesionálnu dráhu v FBI. Sue Curtisová zmizla, keď som mal hliadku. Týmito slovami sa začínala správa o vyšetrovaní. Táto tragická udalosť vo mne podnecovala nezdolnú túžbu hľadať odpovede u ľudí, ktorí o kriminálnom správaní vedia najviac: u samotných zločincov a ich obetí.

Na základe skúseností s páchateľmi trestných činov, ktoré som nazbieral za vyše štyri desaťročia, som vypozoroval, že určité osobnostné typy ubližujú ľuďom najviac. Opakovane páchajú trestnú činnosť, majú na svedomí týranie a trápenie druhých, finančné straty i straty na životoch. Moja kniha je práve o týchto nebezpečných osobnostiach, ktoré spôsobujú toľko bolesti a utrpenia. Všetko, čo som zistil o páchateľoch trestných činov, abnormálnom správaní a o nebezpečných osobnostiach, by ste mali vedieť aj vy, pretože vám to môže zachrániť život.

Koniec ukážky

Table of Contents

Titulná strana

Tiráž

O AUTOROCH

POZNÁMKA AUTORA

POĎAKOVANIE

POVEDALI O KNIHE

PREDSLOV

Úvod